### NN 128/2023 (30.10.2023.), Presuda Visokog upravnog suda Republike Hrvatske poslovni broj: Usoz-123/2023-4 od 26. rujna 2023.

VISOKI UPRAVNI SUD REPUBLIKE HRVATSKE

1781

PRESUDA

Visoki upravni sud Republike Hrvatske u vijeću sastavljenom od sutkinja toga suda Gordane Marušić-Babić, predsjednice vijeća, dr. sc. Sanje Otočan, Senke Orlić-Zaninović, Ljiljane Karlovčan-Đurović i Blanše Turić, članica vijeća, uz sudjelovanje više sudske savjetnice Ivane Mamić Vuković kao zapisničarke, u postupku ocjene zakonitosti općeg akta u povodu zahtjeva Ministarstva financija Republike Hrvatske, P. u., S. u., Z., na sjednici vijeća održanoj 26. rujna 2023.

presudio je

Ukida se Odluka o lokalnim porezima Općine Žumberak (»Narodne novine«, broj 155/22.).

Obrazloženje

1. Ministarstvo financija, P. u. S. u. je na temelju članka 83. Zakona o upravnim sporovima (»Narodne novine«, broj 20/10., 143/12., 152/14., 94/16., 29/17. i 110/21., dalje: ZUS) i članka 82. Zakona o lokalnoj i područnoj (regionalnoj) samoupravi (»Narodne novine«, broj 33/01., 60/01., 129/05., 109/07., 125/08., 36/09., 150/11., 144/12., 19/13. – pročišćeni tekst, 137/15. – ispravak, 123/17., 98/19. i 144/20. – dalje: ZoLP(R)S) podnijelo zahtjev za ocjenu zakonitosti odredbi članka 2. stavka 1. točke 2., 3. i 4. i odredbe članka 4., 5., 6., 7., 8., 9. i 10. Odluke o lokalnim porezima Općine Žumberak (»Narodne novine«, broj 155/22. – dalje: Odluka).

2. Podnositelj u zahtjevu u bitnome navodi da je u postupku nadzora zakonitosti sporne Odluke utvrđeno da je ista donesena na sjednici Općinskog vijeća Općine Žumberak održanoj 19. prosinca 2022., te da je odredbom članka 12. predmetne Odluke propisano njeno stupanje na snagu 1. siječnja 2023. Ističe da Općinsko vijeće Općine Žumberak nije postupilo po uputi P. u. od 30. rujna 2022., kojom je zatraženo donošenje nove odluke o lokalnim porezima usklađene sa Zakonom o lokalnim porezima (»Narodne novine«, broj 115/16., 101/17. i 144/22. – dalje: ZLP), u kojoj je između ostalog bila naglašena nužnost pridržavanja odredbi članka 42. stavka 2. toga Zakona. Kako Općinsko vijeće Općine Žumberak nije pravovremeno donijelo odluku kojom se propisuju lokalni porezi na temelju ZLP-a, navodi da je P. u. S. u. donijela odluku, klasa: 410-01/22-01/1604, urbroj: 513-07-21-01-23-6 od 10. veljače 2023., kojom su naprijed navedene osporavane odredbe Odluke obustavljene od primjene.

3. Donositelj Odluke u svom očitovanju navodi da je na redovnoj sjednici 19. lipnja 2023. donesena Odluka o obustavi od primjene općeg akta predstavničkog tijela, klasa: 021-01/23-01/01, urbroj: 238-34/23-10-01, koju uz podnesak prilaže.

4. Osporena Odluka donesena je na temelju članka 35. ZoLP(R)S-a, članka 20. stavka 1. i članka 42. ZLP-a, te članka 34. Statuta Općine Žumberak (»Glasnik Zagrebačke županije«, broj 29/09., 14/13., 6/18., 27/20. i 22/21.).

5. Prema članku 1. Odluke, tom Odlukom utvrđuju se vrste, stope, visina te način obračuna i plaćanja lokalnih poreza Općine Žumberak.

6. Za ocjenu zakonitosti osporavanog općeg akta mjerodavan je ZLP, kojim se uređuje sustav utvrđivanja i naplate lokalnih poreza kao izvora financiranja jedinica lokalne i područne (regionalne) samouprave.

7. Člankom 20. stavkom 1. ZLP-a propisano je da jedinice lokalne samouprave mogu uvesti slijedeće poreze: prirez porezu na dohodak, porez na potrošnju, porez na kuće za odmor i porez na korištenje javnih površina.

8. Prema članku 42. stavku 2. ZLP-a odluka predstavničkog tijela jedinice lokalne samouprave iz stavka 1. ovog članka, kao i odluka predstavničkog tijela jedinica lokalne i područne (regionalne) samouprave iz članka 41. stavka 4. ovoga Zakona može se mijenjati najkasnije do 15. prosinca tekuće godine, a primjenjuje se od 1. siječnja iduće godine.

9. Nije sporno da su predstavnička tijela jedinice lokalne, odnosno regionalne samouprave ovlaštena u svom samoupravnom djelokrugu donositi odluke i druge opće akte, u skladu sa svojim statutom (članak 35. i članak 73. ZoLP(R)S) te da je ZLP-om propisana mogućnost da predstavničko tijelo jedinice lokalne samouprave svojom odlukom uvede poreze iz članka 20. toga Zakona. Međutim, jedinica lokalne samouprave ovlaštena je svojom odlukom urediti samo pitanja koja su za potrebe plaćanja uvedenih poreza izričito propisana u članku 42. stavku 1. ZLP-a, a u postupku donošenja odluke dužna je pridržavati se postupovnih odredbi i rokova propisanih odredbom članka 42. stavka 2. istog zakona.

10. Prema postojećim podacima nije sporno da predstavničko tijelo Općine Ž. nije sukladno članku 67. stavku 1. ZLP-a donijelo odluku iz članka 42. stavka 1. toga Zakona do 30. lipnja 2017. odnosno do 30. studenoga 2017., niti je takovu odluku donijelo sve do 30. rujna 2022., kada je navedenoj jedinici lokalne samouprave ukazano na nepravilnosti uočene u postupku nadzora koji je provela Porezna uprava Ministarstva financija. Iz odluke istog tijela od 10. veljače 2023. razvidno je da su osporavane odredbe Odluke o lokalnim porezima obustavljene od primjene na temelju članka 80. stavka 2. i 3. ZoLP(R)S-a, jer je Odluka donesena nakon 15. prosinca 2022. te se navedene odredbe mogu primjenjivati tek od 1. siječnja 2024.

11. S obzirom da je Odluka donesena na sjednici Općinskog vijeća Općine Žuberak na sjednici održanoj 19. prosinca 2022., a odredbom članka 12. Odluke je propisano da stupa na snagu 1. siječnja 2023., ovaj Sud nalazi da osporena Odluka nije u suglasnosti sa zakonom na temelju kojeg je donesena, te je istu valjalo ukinuti.

12. Imajući u vidu da stupanje na snagu nekog propisa, uključujući i opće akte, ujedno znači i početak njegove primjene, s obzirom da je Odluka izmijenjena nakon 15. prosinca tekuće godine njezino stupanje na snagu određeno je suprotno članku 42. stavku 2. ZLP-a. Naime, stupanje na snagu određeno je prije početka primjene osporavane Odluke, koja se u konkretnom slučaju s obzirom na dan donošenja, prema navedenoj zakonskoj odredbi, može primjenjivati tek od 1. siječnja 2024., a ne od 1. siječnja 2023.

13. Slijedom navedenog, na temelju članka 86. stavka 3. ZUS-a odlučeno je kao u izreci. Sukladno odredbi članka 86. stavka 4. ZUS-a ukinuti opći akt prestaje važiti danom objave ove presude u »Narodnim novinama«.

Poslovni broj: Usoz-123/2023-4

Zagreb, 26. rujna 2023.

Predsjednica Vijeća
 Gordana Marušić-Babić, v. r.